Die wêreld in foto’s – 9 November 2016Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. ŉ Onderstebo Amerikaanse vlag, ŉ erkende noodsein, Woensdag buite ŉ restaurant in Seattle kort nadat Donald Trump as die 45ste president van die VSA verkies is. Foto: Ted S. Warren, AP Pous Franciskus wuif vir die skare op die St. Petersplein tydens sy weeklikse oudiënsie in die Vatikaan. Foto: Alessandra Tarantino, AP ŉ Skedel met ŉ sonbril buite die kapel van die algemene begraafplaas in La Paz in Bolivië dien as aanduiding van die “natitas”-fees wat tans daar gevier word. Versierde kopbene (natitas) word as amulette gebruik tydens dié fees wat nié deur die Rooms-Katolieke Kerk erken word nie. Foto: Juan Karita, AP Koningin Elizabeth II onthul Dinsdag ŉ portret van haarself deur die kunstenaar Colin Davidson tydens ŉ geselligheid in Crosby Hall in London. Foto: Jeff Spicer, AP ŉ Fabriekswerker in China se Zhejiang-provinsie gooi gekookte suikerrietstroop oor gebraaide deegvlegsels, ŉ tradisionele Chinese gereg. Inwoners van die stad Yiwu berei die afgelope 300 jaar al jaarliks in die winter produkte van bruinsuiker volgens oorgelewerde resepte. Foto: Xu Yu, Xinhua